Επικίνδυνες Ερωτήσεις, Θανάσιμες Απαντήσεις (ταινία)

Το ***Επικίνδυνες Ερωτήσεις, Θανάσιμες Απαντήσεις*** (αγγλικά: *Q & A*) είναι μια αμερικανική αστυνομική ταινία του 1990 σε σενάριο και σκηνοθεσία του Σίντνεϊ Λουμέτ, βασισμένη σε ένα μυθιστόρημα του δικαστή του Ανωτάτου Δικαστηρίου της Πολιτείας της Νέας Υόρκης Έντουιν Τόρες. Πρωταγωνιστούν οι Νικ Νόρτε, Τίμοθι Χάτον, Αρμάντ Ασσάντε και η κόρη του Λουμέτ, Τζένι Λουμέτ.

## Πλοκή
Ο Μάικ Μπρέναν, ένας σκληρός, χοντροκομμένος, υπολοχαγός ντετέκτιβ της Αστυνομικής Υπηρεσίας της Πόλης της Νέας Υόρκης, έχει μια σκοτεινή πλευρά και συνεργάζεται με ορισμένα πρόσωπα από τον χώρο του οργανωμένου εγκλήματος. Ο Μπρέναν εκτελεί έναν εγκληματία από το Πουέρτο Ρίκο και στη συνέχεια απειλεί μάρτυρες να καταθέσουν ότι έδρασε ενώ ήταν σε αυτοάμυνα. Ο επικεφαλής του Γραφείου Ανθρωποκτονιών του Εισαγγελέα, Κέβιν Κουίν, αναθέτει την υπόθεση στον αναπληρωτή εισαγγελέα Αλοΐσιους «Αλ» Φράνσις Ράιλι, έναν νεαρό δικηγόρο, πρώην αστυνομικό και γιο ενός αστυνομικού της Αστυνομίας της Νέας Υόρκης που σκοτώθηκε στην γραμμή του καθήκοντος. Ο Ράιλι συλλέγει μια κατάθεση από τον Μπρέναν, ο οποίος ισχυρίζεται ότι ενήργησε υπό τις συμβουλές ενός πληροφοριοδότη και ότι πυροβόλησε σε αυτοάμυνα. Οι πληροφορίες του Ράιλι τον οδηγούν στον «Μπόμπι Τεξ», έναν αρχηγό μιας σπείρας από το Πουέρτο Ρίκο που ονομάζεται Τεξαντόρ, του οποίου η σύζυγος, Νάνσι Μπος είναι πρώην του Ράιλι. Αυτή τελείωσε τη σχέση τους χρόνια πριν, αφού ερμήνευσε την έκπληξη του Αλ όταν του γνώρισε τον μαύρο πατέρα της ως ρατσισμό. Ο Αλ προσπαθεί να αναζωπυρώσει τον ρομαντισμό τους, αλλά εκείνη τον απορρίπτει γιατί με τον Μπόμπι νιώθει ότι την αγαπούν, την προστατεύουν και την αποδέχονται για το ποια και το τι είναι.

Ο Αλ, μαζί με τους ντετέκτιβ Σαμ «Τσάπι» Τσάπμαν και Λουίς Βαλεντίν, έχει αμφιβολίες για τον πυροβολισμό, γνωρίζοντας το περιβάλλον του υπόκοσμου του Πουέρτο Ρίκο. Οι έρευνες αποκαλύπτουν μια σχέση μεταξύ του Κουίν και του Μπρέναν. Ο τελευταίος αναζητά τον Ρότζερ "the Dodger" (μετάφραση: αυτός που αποφεύγει) Μοντάλβο, ο οποίος είναι ο μοναδικός μάρτυρας που μπορεί να διαψεύσει την κατάθεσή του. Ο Μπρέναν αποπειράται να δωροδοκήσει και να απειλήσει τον Βαλεντίν και τον Τσάπι με σκοπό να φιμώσουν τον Μοντάλβο. Εν τω μεταξύ, ο Μπόμπι Τεξ «προσκαλείται» από τη μαφία να κάνει στην άκρη ως έμπορος ναρκωτικών, καθώς η υποστήριξη του Μπρέναν παραμένει χρήσιμη γι' αυτούς. Ο Μπόμπι, με τη σειρά του, αρχίζει να ψάχνει τον Μοντάλβο ως μοχλό ενάντια στον Μπρέναν. Αρχίζει επίσης να κλείνει την επιχείρησή του και σχεδιάζει να συνταξιοδοτηθεί με τη Νάνσι στο Πουέρτο Ρίκο.

Ο Μπόμπι βρίσκει τον Μοντάλβο πριν τον Μπρέναν, οι οποίοι φεύγουν για το Πουέρτο Ρίκο, όπου ο Μπόμπι έχει στην κατοχή του μια έπαυλη και ένα γιοτ. Ο Μπόμπι καλεί τον Αλ στο Πουέρτο Ρίκο. Εν τω μεταξύ, ο Μπρέναν βρίσκει τον εραστή του Μοντάλβο, τον τρανσέξουαλ Χοσέ Μάλπικα, τον οποίο σκοτώνει αφού άκουσε ένα μήνυμα στον τηλεφωνητή του από τον Μοντάλβο που αποκαλύπτει την τοποθεσία του σε μια βάρκα στο Πουέρτο Ρίκο. Ο Αλ, αφού ενημερώνει τον Γενικό Αναπληρωτή Εισαγγελέα Μπλούμενφελντ, φτάνει στο νησί, καταδιωκόμενος από τον Μπρέναν. Εκεί ο Μπόμπι λέει στον Αλ ότι ο Κουίν (με το παρατσούκλι "Skinny" (μετάφραση: Λεπτός)) ήταν κάποτε μέλος της συμμορίας του Μπόμπι και είχε πυροβολήσει ένα μέλος μιας αντίπαλης συμμορίας. Ο Μπρέναν κυνηγάει τα πρώην μέλη της συμμορίας με εντολή του Κουίν. Ο Κουίν θέλει να σβήσει το παρελθόν του με σκοπό να μπορέσει να εκπληρώσει τη φιλοδοξία του να θέσει υποψηφιότητα για Γενικός Εισαγγελέας της Πολιτείας της Νέας Υόρκης. Ο Μπρέναν δεν έχει άλλη επιλογή επειδή ο Κουίν τον κατηγορεί για κατάχρηση εξουσίας κατά την διάρκεια των πρώτων του χρόνων στο σώμα.

Ο Μπρέναν βρίσκει τον Μοντάλβο και τον στραγγαλίζει. Στη συνέχεια, κόβει τη γραμμή καυσίμου του σκάφους και περιμένει να φτάσει ο Μπόμπι. Ένα τηλεφώνημα που κάνει ο Αλ σώζει τη Νάνσι, αλλά ο Μπόμπι σκοτώνεται στην έκρηξη. Ο Αλ προμηθεύεται με ένα ένταλμα σύλληψης για τον Μπρέναν, αλλά αποτυγχάνει να τον πιάσει στο αεροδρόμιο. Επιστρέφει στο γραφείο του εισαγγελέα και τον βρίσκει να περιμένει. Ο Μπρέναν αποκαλύπτει την αλήθεια για τον πατέρα του Αλ: ότι ήταν τσιράκι και μισαλλόδοξος, ενώ και μέρος μιας «γραμμής» για να κρατήσει τις μειονότητες χαμηλά. Ο Μπρέναν πυροβολεί τον Τσάπι όταν αυτός προσπαθεί να επέμβει. Στη συνέχεια, ένας άλλος αξιωματικός πυροβολεί και σκοτώνει τον Μπρέναν κατά τη διάρκεια της ανταλλαγής πυρών που προέκυψε.

Ο Αλ καλείται από τον Κουίν, ο οποίος τον ενημερώνει ότι έχει επίγνωση των δραστηριοτήτων του, αλλά το Τμήμα πρόκειται να κουκουλώσει το περιστατικό για να αποφύγει την ντροπή, λόγω των επερχόμενων δημαρχικών εκλογών. Όταν ο Αλ απειλεί να πάει στις εφημερίδες, ο Μπλούμενφελντ του λέει ότι έχει τρόπους να το αποτρέψει και υπενθυμίζει στον Αλ ότι πηγές από το γραφείο του δημάρχου θα μπορούσαν να διαρρεύσουν στοιχεία για την ανάρμοστη συμπεριφορά του αείμνηστου πατέρα του, κάτι που θα στερούσε από τη μητέρα του τη σύνταξη υπηρεσίας χηρείας. Νιώθοντας προδομένος και απογοητευμένος, ο Αλ καταστρέφει το γραφείο του και παραιτείται. Μετά αναζητά τη Νάνσι στο Πουέρτο Ρίκο, ελπίζοντας ότι θα επιστρέψει κοντά του, αλλά όταν τη βρίσκει και της κάνει πρόταση γάμου, αυτή του απαντάει με σιωπή καθώς θρηνεί το θάνατο του Μπόμπι.

## Διανομή ρόλων

* Νικ Νόλτε ως Υπολοχαγός Μάικ Μπρέναν
* Τίμοθι Χάτον ως Αναπληρωτής Εισαγγελέας Αλοΐσιους «Αλ» Φράνσις Ράιλι
* Αρμάντ Ασσάντε ως Ρομπέρτο «Μπόμπι Τεξ» Τεξαντόρ
* Λι Ρίτσαρντσον ως Λίο Μπλούμενφελντ
* Πάτρικ Ο’Νιλ ως Κέβιν Κουίν 
* Τζένι Λουμέτ ως Νάνσι Μπος
* Τσαρλς Σ. Ντάτον ως Ντετέκτιβ Σαμ «Τσάπι» Τσάπμαν
* Λουίς Γκουζμάν ως Ντετέκτιβ Λουίς Βαλεντίν
* Πολ Καλντερόν ως Ρότζερ Μοντάλβο
* Φίβους Φίνκελ ως Πρέστον Πέρλσταϊν
* Τζον Καποντίς ως Χανκ Μαστροάντζελο
* Ντόμινικ Κιανές ως Πες
* Ιντερνάσιοναλ Χρυσίς ως Χοσέ Μάλπικα
* Βίνσεντ Παστόρε ως άντρας που κάθεται στο μπαρ

## Παραγωγή
Για να προετοιμαστεί για τον ρόλο του στην ταινία, ο Τίμοθι Χάτον πήγαινε σε ομάδες περιπολικών με αστυνομικούς στην Νέα Υόρκη για να πάρει μια ιδέα για τις προκλήσεις που αντιμετώπιζαν στους δρόμους. Ο Χάτον είπε, «Σε πολλές περιπτώσεις τα χέρια του αξιωματικού στο δρόμο είναι δεμένα».  Ο Νικ Νόλτε έβαλε 40 λίβρες (18 κιλά) για την ταινία γιατί ένιωθε ότι το απαιτούσε ο χαρακτήρας που υποδύθηκε: «Απλά η απόλυτη μάζα της βαναυσότητας. Ένιωσα ότι αυτό θα ήταν το σωστό πράγμα. Έπρεπε να είναι στα όρια του δικού του διασκορπισμού». 

## Υποδοχή
Το *Επικίνδυνες Ερωτήσεις, Θανάσιμες Απαντήσεις*  έλαβε θετικές κριτικές από τους κριτικούς, καθώς η ταινία κατέχει βαθμολογία 88% στο Rotten Tomatoes με βάση 24 κριτικές.

Ο Ρότζερ Ίμπερτ έδωσε στην ταινία τρεισήμισι στα τέσσερα αστέρια και έγραψε για την ταινία: «Είναι συναρπαστικός ο τρόπος που λειτουργεί τόσο καλά αυτή η ταινία ως αστυνομικό θρίλερ σε ένα επίπεδο, ενώ σε άλλα διερευνά συναισθήματα που μπορεί να κρατήσουμε μυστικά ακόμη και από τον εαυτό μας».  Ο Βίνσεντ Κάμπι των *[[The New York Times|New York Times]]*, έγραψε στην κριτική του: «Υπέροχες μικρές σκηνές επισκιάζουν άλλες μεγαλύτερες και πιο σημαντικές. Οι χαρακτήρες έρχονται και φεύγουν γρήγορα. Η παρακολούθηση της ταινίας είναι μια διασκεδαστική διαδρομή, αλλά όταν τελειώνει είναι δύσκολο να θυμηθείς πού, ακριβώς, ο καθένας έχει βρεθεί». 

Ο Πίτερ Τράβερς του *[[Rolling Stone]]* έγραψε: «Ο Λουμέτ προσπαθεί να στριμώξει πάρα πολλά μέσα... Αλλά έχει βρει κάτι και μπορείς να αισθανθείς τον ενθουσιασμό του. Αυτή είναι η πιο τολμηρή ταινία του Λούμετ εδώ και χρόνια -- ένα εύφλεκτο δράμα με μια ζωντανή, συγκλονιστική αμεσότητα. Ο σκηνοθέτης επέστρεψε και πάλι στα καλύτερά του».

Στην κριτική του για την *[[The Washington Post|Washington Post]]*, ο Χαλ Χίνσον δόξασε την ερμηνεία του Νικ Νόλτε λέγοντας ότι: «Αυτός ο ηθοποιός δεν πτοείται καθόλου από την αγανάκτηση του χαρακτήρα του, αντίθετα φαίνεται να χαίρεται με τα τσαλακωμένα κοστούμια και τα άπλυτα μαλλιά του, σαν να ήταν, συνεπώς, ένα είδος άυλου. Ο Νόλτε δίνει στον Μπρέναν ένα είδος μνημειώδους κτηνωδίας -- τον κάνει να φαίνεται εντελώς αδάμαστος». 

Η *[[USA Today]]* έδωσε στην ταινία δυόμισι αστέρια από τα τέσσερα και έγραψε: «Η υπερβολή φθείρει τελικά το *Q & A*, παρά τις δύο μπραβούρες ερμηνείες και κάποια υποτίμηση του Χάτον που είναι επαρκής για την αποστολή. Μια θανατηφόρα ερωτική γωνία και μια παρτιτούρα (Ρούμπεν Μπλέιντς) σχεδόν τόσο απαίσια όσο αυτό του Σάι Κόουλμαν στο *[[Οικογενειακή υπόθεση (ταινία, 1989)|Οικογενειακή Υπόθεση]]* του Λουμέτ». 

Στην κριτική του για το *The Globe and Mail,* ο Ρικ Γκρόεν επαίνεσε την ερμηνεία του Αρμάντ Ασσάντε στην ταινία γράφοντας ότι: «σε έναν ρόλο που θα μπορούσε εύκολα να γίνει κλισέ – ο απατεώνας με ηθικό κώδικα – ο Ασσάντε κάνει την καλύτερη δουλειά του μέχρι σήμερα, διατηρώντας πάντα την ασφαλή πλευρά του στερεότυπου».  Ο Ντέιβιντ Άνσεν του περιοδικού *[[Newsweek]]* έγραψε: «Ο Νόλτε, με ένα μεγάλο μουστάκι θαλάσσιου ίππου, είναι μια πραγματικά επικίνδυνη παρουσία, ενώ χρησιμοποιεί το απειλητικό σώμα του και την ψηλή, τεντωμένη φωνή του, κάτι που έχει ένα εκπληκτικό, τρομακτικό αποτέλεσμα. Όπως η ταινία, ο Νόλτε μπαίνει πραγματικά μπροστά στο πρόσωπό σου και, για αρκετή ώρα μετά, κολλάει στη ράχη σου». 

Η *[[Entertainment Weekly]]* έδωσε στην ταινία βαθμολογία «A−» και ο Όουεν Γκλέιμπερμαν έγραψε: «Το *Q & A* είναι μια σημαντική ταινία από έναν από τους καλύτερους mainstream σκηνοθέτες μας. Ως πορτρέτο της σύγχρονης διαφθοράς και ως πράξη καθαρής αφήγησης, είναι κάτι που δεν πρέπει να χάσετε».

## Παραπομπές

## Εξωτερικοί σύνδεσμοι

* 
* 
* 

Κατηγορία:Ταινίες παραγωγής TriStar Pictures
Κατηγορία:Ταινίες παραγωγής Regency Enterprises
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες τοποθετημένες στο Μαϊάμι
Κατηγορία:Ταινίες σε σκηνοθεσία Σίντνεϊ Λουμέτ
Κατηγορία:Αμερικανικές αστυνομικές δραματικές ταινίες
Κατηγορία:Ταινίες του 1990